P. Hrušovský, podpredseda NR SR: (2002-08-19):
návrh zákona z 26. júna, ktorým sa mení a dopĺňa zákon o dani z dedičstva, dani z darovania a dani z prevodu a prechodu nehnuteľností v znení neskorších predpisov, ktorý pán prezident Slovenskej republiky vrátil na opätovné prerokovanie Národnej rade Slovenskej republiky. Prosím, aby z poverenia gestorského výboru Národnú radu Slovenskej republiky informoval o výsledku rokovania o vrátenom návrhu zákona poverený spravodajca pán poslanec Maňka. Prosím pána poslanca Maňku. Pán poslanec Maňka! Poprípade pána predsedu výboru pre financie, rozpočet a menu pána poslanca Farkasa alebo niektorého z poverených spravodajcov. Páni poslanci, odporúčam prerušiť rokovanie vzhľadom na neprítomnosť pána spoločného spravodajcu. Pán poslanec Maňka sa dostavil do rokovacej sály. Meškal vlak zo Zvolena. Pán poslanec Maňka, nech sa páči, máte slovo. V. Maňka, poslanec: Vážený pán predsedajúci, vážené kolegyne, vážení kolegovia, ospravedlňujem sa vám, že ste museli čakať na mňa. Výbor pre financie, rozpočet a menu ako gestorský výbor podáva Národnej rade Slovenskej republiky v súlade s § 79, ods. 1 zákona o rokovacom poriadku túto spoločnú správu: Po prvé, predseda Národnej rady Slovenskej republiky svojím rozhodnutím č. 1847 z 23. júla 2002 pridelil zákon č. 318/1992 Zb. o dani z dedičstva, dani z darovania a dani z prevodu a prechodu nehnuteľností týmto výborom: výboru pre financie, rozpočet a menu a výboru ústavnoprávnemu. Obidva výbory prerokovali predmetný návrh zákona v stanovenom termíne. Gestorský výbor nedostal do začatia rokovania o zákone z 26. júna 2002, ktorým sa mení a dopĺňa zákon, ktorý dnes prerokúvame, stanoviská poslancov Národnej rady Slovenskej republiky v súlade s § 75, ods. 2 zákona o rokovacom poriadku. K predmetnému zákonu zaujali výbory Národnej rady Slovenskej republiky tieto stanoviská: Po prvé, ústavnoprávny výbor neschválil predložený návrh uznesenia, nakoľko nezískal podporu potrebnej nadpolovičnej väčšiny všetkých poslancov v súlade so zákonom o rokovacom poriadku. Z celkového počtu jedenásť poslancov bolo prítomných šesť poslancov. Za návrh hlasovali štyria poslanci, proti návrhu hlasovalo nula poslancov a dvaja poslanci sa hlasovania zdržali. Po druhé, odporúčanie pre Národnú radu Slovenskej republiky zákon schváliť so zmenami. Výbor pre financie, rozpočet a menu svojím uznesením č. 1078 zo dňa 19. augusta 2002. Z uznesenia výboru pre financie, rozpočet a menu, ktoré je uvedené pod bodom III spoločnej správy, vyplynuli tieto zmeny: Po prvé, v článku 1 novooznačený štvrtý bod znie, § 15, 21 a tak ďalej, celý text je uvedený v spoločnej správe. Iba vás chcem upozorniť na dodatok k tlači 1650a, ktorý vám bol odovzdaný osobitne preto, lebo v spoločnej správe nebol navrhnutý a nebol uvedený návrh pána prezidenta, ktorý gestorský výbor neschválil. Čiže máte takisto v laviciach dodatok, kde je uvedený návrh, ktorý gestorský výbor neodporúča schváliť. Gestorský výbor na základe stanovísk výborov k zákonu č. 318/1992 Zb., vrátený pánom prezidentom na opätovné prerokovanie, tlač č. 1650, vyjadrených v uzneseniach uvedených pod bodom III spoločnej správy spolu aj s dodatkom k tlači, ktorý som vám povedal, že je rozdaný osobitne. V súlade s § 79, ods. 4 a § 83 zákona o rokovacom poriadku odporúča Národnej rade Slovenskej republiky zákon z 26. júna 2002, tlač č. 1650 schváliť so zmenami, ktoré gestorský výbor odporúča schváliť. Predmetná správa výborov k zákonu, tlač č. 1650a, bola schválená uznesením gestorského výboru č. 1081 zo dňa 19. augusta 2002. Výbor ma určil za spoločného spravodajcu. Zároveň ma poveril, po prvé predniesť spoločnú správu výborov na schôdzi Národnej rady, po druhé navrhnúť Národnej rade Slovenskej republiky postup pri hlasovaní o zmenách, ktoré vyplynú z rozpravy a hlasovať o predmetnej správe ihneď po ukončení rozpravy k nej. Vážený pán predsedajúci, môžete otvoriť rozpravu. Ďakujem.